РЕПУБЛИКА СРБИЈА

НАРОДНА СКУПШТИНА

Одбор за пољопривреду, шумарство

и водопривреду

12 Број: 06-2/569-21

29. децембар 2021. године

Б е о г р а д

З А П И С Н И К

21. СЕДНИЦЕ ОДБОРА ЗА ПОЉОПРИВРЕДУ, ШУМАРСТВО

И ВОДОПРИВРЕДУ, ОДРЖАНЕ 28. ДЕЦЕМБРА 2021. ГОДИНЕ

Седница је почела у 9,00 часова.

Седници је председавао Маријан Ристичевић, председник Одбора.

Седници су присуствовали чланови Одбора: Тијана Давидовац, Соња Тодоровић, Марко Зељуг, Љубинко Ракоњац, Арпад Фремонд, Ненад Филиповић, Весна Стјепановић (заменик Верољуба Матића), Гојко Палалић (заменик Жарка Богатиновића) и Небојша Павловић (заменик Оље Петровић).

Седници нису присуствовали чланови Одбора: Верољуб Матић, Жарко Богатиновић, Милија Милетић, Станислава Јаношевић, Момир Стојилковић, Велибор Станојловић, Оља Петровић, Дијана Радовић, Никола Кожовић и Јелисавета Вељковић.

Седници су присуствовали представници Министарства пољопривреде, шумарства и водопривреде: Јелена Благојевић, државни секретар, Данијела Живановић, Управа за ветерину, Иван Томашев, Управа за заштиту биља, Глигорије Веселиновић, Сектор за међународну сарадњу, Тања Јовановић, Сектор за међународну сарадњу.

Одбор је једногласно усвојио следећи:

Д н е в н и р е д

1. Разматрање Предлога закона о потврђивању Споразумa о сарадњи у ветеринарској, фитосанитарној и области безбедности хране и хране за животиње на Западном Балкану, који је поднела Влада (број 011-2458/21 од 27. децембра 2021. године).

 Пре почетка расправе о тачкама дневног реда, усвојени су записници 19. и 20. седнице Одбора, које су одржане 8. и 22. новембра 2021. године, у тексту у коме су и предложени.

Прва тачка дневног реда - Разматрање Предлога закона о потврђивању Споразумa о сарадњи у ветеринарској, фитосанитарној и области безбедности хране и хране за животиње на Западном Балкану.

Јелена Благојевић, државни секретар у Министарству пољопривреде, шумарства и водопривреде је на почетку излагања истакла да потписивање Споразума у области ветерине, фитосанитарне контроле и безбедности хране за грађане региона значи још већу сигурност у исправност производа који користе, а са друге стране за привреду убрзање процеса размене производа и смањење трошкова и губитака који сада настају услед дугог чекања на граничним прелазима. Успостављање заједничких процедура и електронска размена докумената имају за циљ да се омогући минимално заустављање на граничним прелазима кроз признавање сертификата и вршење провере на одредишту са применом карантинских мера по потреби. Усаглашавање листи, сертификата и међусобно прихватање анализа између земаља Западног Балкана је при крају. Споразум обухвата следеће: успостављање листе штетних организама, размена карантинских листи са статусом, размена програма истраживања штетних организама, усклађивање листе биља и биљних производа за које је потребан сертификат о фитосанитарној инспекцији, размена свих мониторинга и националних планова или програма званичних контрола у области хране, животињске хране, биљног, животињског и мешовитог порекла, као и за потребе трговине храном, признавање и прихватање лабораторијских анализа, усклађивање листа болести животиња, размена планова мониторинга, планова активне и пасивне контроле извештаја о болести. Такође споразум обухвата списак одобрених привредних субјеката у пословању са храном и објеката за животиње за храну животињског и неживотињског порекла и размена обавештења привредних субјеката који послују са храном без захтева за контроле на локацији, само спровођење плана мониторинга. Затим, договора се и одређивање сета критеријума за транспорт прехрамбених производа који не захтевају хлађење током транспорта као и радно време граничних прелаза 24/7.

Пошто се нико од народних посланика није јавио за дискусију, на основу члана 156. став 3. Пословника Народне скупштине, Одбор за пољопривреду, шумарство и водопривреду је већином гласова (9 за, 1 није гласао) одлучио да поднесе Народној скупштини следећи

И з в е ш т а ј

 Одбор је, у складу са чланом 155. став 2. Пословника Народне скупштине, одлучио да предложи Народној скупштини да прихвати Предлог закона о потврђивању Споразумa о сарадњи у ветеринарској, фитосанитарној и области безбедности хране и хране за животиње на Западном Балкану.

За известиоца Одбора на седници Народне скупштине одређен је Маријан Ристичевић, председник Одбора.

Пошто других питања и предлога није било, седница је закључена у 9,10 часова.

Саставни део овог записника чини обрађени тонски снимак седнице Одбора.

 СЕКРЕТАР ПРЕДСЕДНИК

 Бранка Златовић Маријан Ристичевић